復以承晏墨贈之
作者：晁沖之
朝代：宋

paragraphs: 我聞江南墨官有諸奚，老超尚不如庭珪。
後來承晏復秀出，喧然父子名相齊。
百年相傳文斷碎，彷彿尚見蛟龍背。
電光屬天星斗昏，雨痕倒海風雲晦。
却憶當年清暑殿，黄門侍立才人見。
銀鈎洒落金花牋，牙床磨試紅絲研。
同時書畫三萬軸，大徐小篆徐熙竹。
御題四絕海內傳，秘府毫芒惜如玉。
君不見建隆天子開國初，曹公受詔行掃除。
王侯舊物人今得，更寫西天貝葉書。